### 8.      Forslag til lokalplan nr. 563 inkl. miljørapport og VVM-redegørelse - fælles biogasanlæg ved [adresse], Kalundborg

**Åbent**

Sagsnr.: 326-2015-70225       J.nr.: 01.02.05            Dokumentnr.:
326-2016-42291

**Sagstype**

Beslutning.

**Resume og sagens baggrund**

[adresse] - som er et samarbejde mellem
virksomhederne Berta Schou, Dong, Novozymes og Novo Nordisk - ønsker at etablere et
større fælles biogasanlæg på et areal umiddelbart øst for [adresse].
Biogasanlægget skal etableres på grundlag af en ny lokalplan, VVM-redegørelse
og miljørapport, der her fremlægges til politisk godkendelse med henblik på at
igangsætte en offentlig høring.

**Indstillinger**

Direktøren indstiller, at:

1. Forslag til lokalplan nr. 563 inkl. miljørapport og VVM-redegørelse for
fælles biogasanlæg ved [adresse], Kalundborg, godkendes til offentlig
fremlæggelse i 8 uger

2. Administrationen bemyndiges til at foretage nødvendige redaktionelle
ændringer inden lokalplanforslag, miljørapport og VVM-redegørelse offentligt
fremlægges.

**Behandling**

Teknik- og Miljøudvalg, Økonomiudvalg, Kommunalbestyrelse.

**Sagsfremstilling**

[adresse] ønsker at etablere et større fælles
biogasanlæg på et areal umiddelbart øst for [adresse]. Arealet udgør en del
af matr. nr. 1cd, [adresse]., [adresse], beliggende [adresse] 14A i Kalundborg.
Se oversigtskort bilag 1.

Berta Schou og Dong skal varetage etablering og drift af
anlægget. Til orientering står Berta Schou for driften af seks større fællesbiogas
anlæg i [adresse].

Det samlede areal for lokalplanområdet udgør ca. 58.500 m2,
heraf vej ca. 2.100 m2 . Der er ingen bebyggelse på arealet. Området
er fremkommet ved opfyldning, idet der er tale om slutdepot for en del af den
aske, der fremkommer fra elektricitetsproduktion på [adresse].

*Biogasanlægget*

Produktion af biogas foregår ved, at biomasser opvarmes i
reaktor, hvor de over en periode på 35-40 dage bliver omsat til biogas i en
mikrobiologisk proces, også kaldet udrådning.

Hovedparten af biomassen vil udgøres af industrielle
biomasser fra Novozymes og Novo Nordisk, mens øvrige vil være fra industrielle
restprodukter fra øvrige industrier og biomasser fra landbrug. Biogasanlægget
kan behandle op til 400.000 tons biomasse pr. år og producere op til 50 mio. m3
biogas/år, der vil blive opgraderet til naturgaskvalitet på anlægget og afsat
til energiformål via naturgasnettet.

Anlægget omfatter reaktortanke, skorstene, forskellige
tanke, modtagerfaciliteter inkl. aflæssehal og modtagetanke, teknikbygninger
samt administrationsbygning.

*Kommuneplan*

Planlægning for biogasanlægget tager afsæt i Kalundborg
Kommuneplan 2013-2024. Kommuneplanen udpeger to potentielle biogasområder, hvor
større fælles biogasanlæg fortrinsvis skal placeres inden for. Det ene område
er beliggende nordvest for Gørlev og det andet i Kalundborg syd, hvor
nærværende anlæg placeres.

Området er omfattet af kommuneplanens rammeområde K07.E01,
der bl.a. kan anvendes til *"anlæg til produktion af biogas og
bioethanol mv., herunder tilhørende faciliteter."* Det skal bemærkes,
at rammebestemmelsen angiver en bygningshøjde på maks. 8,5 m, med mulighed for
større bygningshøjde, hvis særlige hensyn til virksomhedens indretning eller
drift nødvendiggør det. På nærværende anlæg vil kun administrationsbygning være
under 8,5 m, mens den øvrige bebyggelse/tanke vil være ml. ca. 15-30 m og
skorstene op til ca. 45 m. Med afsæt i anlæggets placering i et erhvervs- og
industriområde præget af høje bygningselementer, de udarbejdede visualiseringer
af anlægget der viser en begrænset påvirkning samt bygherres beskrivelse af
behov i forhold til indretning og drift, vurderer Plan, Byg og Miljø at en
lokalplan kan udarbejdes inden for kommuneplanens gældende rammer.

*Lokalplan*

Området er i dag omfattet af Lokalplan nr. 52 for
Asnæsværket, der ikke åbner mulighed for at etablere et biogasanlæg. Etablering
af biogasanlægget forudsætter derfor, at der udarbejdes en ny lokalplan for
projektområdet. Forslag til lokalplan nr. 563 er vedlagt som bilag 2.

Lokalplanområdets afgrænsning omfatter projektområdet og
vejtilslutning til [adresse] med mulighed for etablering af svingbane. Området
opdeles i tre delområder irt. områdets anvendelse og bebyggelsens placering.

Forslag til lokalplan nr. 563 har til formål at sikre:

· at der inden for lokalplanområdet må etableres et biogasanlæg med
tilhørende energicentral og anlæg til opgradering af bionaturgas inkl.
tilslutningsanlæg. Anlægget må opføres med haller, skorstene mv.

· at anlæggets ydre fremtræden tilpasses de omkringliggende områder

· at der etableres afskærmende beplantning

Lokalplan nr. 52 for Asnæsværket aflyses for den del, der
bliver omfattet af nærværende lokalplan.

Forslag til lokalplan nr. 563 for fælles biogasanlæg ved
[adresse] er udarbejdet af bygherres rådgiver Envidan Energy A/S i samarbejde
med Det Tekniske Område.

*VVM-redegørelse og miljørapport*

Biogasanlægget er omfattet af VVM-bekendtgørelsens bilag 1,
pkt. 10, hvilket betyder, at anlægget er VVM-pligtigt. Kalundborg Bioenergi har
anmeldt biogasanlægget til Kalundborg Kommune i henhold til VVM-bekendtgørelsen
den 9. december 2015.

Tilsvarende er biogasanlægget omfattet af krav om
miljøvurdering i henhold til lov om miljøvurdering af planer og programmer.
Idet der er væsentligt sammenfald, er miljørapporten udarbejdet som en
integreret del af VVM-redegørelsen.

VVM-redegørelse og miljørapport er vedlagt som bilag 3.

Der er i perioden 15. december 2015 til den 12. januar 2016
gennemført en foroffentlighedsfase, der har til formål at give offentligheden
mulighed for at bidrage med forslag og ideer til det videre arbejde med
vurdering af projektet. Parallelt er der gennemført en høring hos berørte
myndigheder m.fl. om relevante miljøparametre, der skal indgå i
miljøvurderingen iht. lov om miljøvurdering af planer og programmer. De
indkomne bemærkninger er vedlagt som bilag til Lokalplanen/VVM-redegørelsen.

Særlige fokuspunkter er: visuel påvirkning, sikkerhed,
trafikale forhold, biomassegrundlag, klima, anlægsfase, støj og lugt. I
VVM-redegørelsen behandles desuden: Natur, affald, jord, overfladevand,
grundvand, råstoffer, kulturarv, påvirkning af borgerne, øvrige emissioner og
kumulative effekter.

Ikke-teknisk resumé til VVM-redegørelsen er vedlagt som
bilag til lokalplanen (se bilag 2).

Et udkast til VVM-tilladelse vil blive vedlagt som bilag til
VVM-redegørelsen under den offentlige høring, så offentligheden får kendskab
til, hvilke vilkår Kalundborg Kommune agter at stille som konsekvens af
VVM-redegørelsens konklusioner. Udkast til VVM-tilladelse er vedlagt som bilag
4.

VVM-redegørelse og miljørapport er udarbejdet af bygherres
rådgiver, Envidan Energy A/S, i samarbejde med Det Tekniske Område. Kalundborg
Kommune er efter aftale med bygherre blevet bistået af Yda Karlsen fra
Rambøll A/S.

*Risikovirksomhed*

Biogasanlægget vil have et maksimalt samlet oplag på ca.
20-30 tons biogas, hvorfor anlægget kategoriseres som en såkaldt kolonne
2-virksomhed i henhold til Risikobekendtgørelsen. Det betyder, at anlægget er
anmeldt som risikovirksomhed, og at der udarbejdes et sikkerhedsdokument inkl.
konsekvensrapport, der skal godkendes af risikomyndighederne (Beredskab,
Miljømyndighed, Arbejdsmiljøtilsynet og Politi). Dokumentation vil indeholde en
beskrivelse af de forebyggende foranstaltninger der er truffet for at minimere
risikoen for uheld samt de tiltag der er iværksat, for at begrænse
konsekvenserne af et evt. uheld.

*Miljøgodkendelse*

Biogasanlægget skal have en miljøgodkendelse, indeholdende
vilkår for indretning og drift. Der vil bl.a. blive stillet vilkår for maksimal
tilladt lugt, støj og udledning af forureningskomponenter til luften. Et udkast
til miljøgodkendelse vil foreligge som et bilag til orientering i forbindelse
med den offentlige høring.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort | 326-2016-72832 |
| Bilag 2 - Forslag til lokalplan nr. 563 for fælles biogasanlæg ved [adresse], Kalundborg | 326-2016-74129 |
| Bilag 3 - Miljørapport og VVM-redegørelse - [adresse] | 326-2016-72893 |
| Bilag 4 - Udkast til VVM-tilladelse, Kalundborg Bioenergi | 326-2016-74188 |